**Szociális tanulás és az én, énkép**

Amint gyermekünk járni tud, kompetencia igénye fejezi ki azzal, hogy környezetének tárgyait manipulálja, önállóan és egyedül tevékenykedik. Ez a kompetencia igény jelenik meg felnőttként munkánkban is.

Amikor a gyermekünk elkezdi „használni” a környezete tárgyait, a szülőként két szélsőség között választhatunk: bátorító és megengedő, vagy elutasító és tiltó magatartást veszünk fel.

Az egyik esetben szülőként azt üzenjük, „ügyes vagy, okos vagy, bízom benned”. A másik esetben szülőként azt üzenjük, „ügyetlen vagy, még nem tartalak képesnek rá, nem bízom benned”.

A bizalom légkörében a gyermekünk egyre felszabadultabb lesz, vidáman végzi a tevékenységeit.

A bizalmatlanság (a túlaggódás) légkörében a gyermekünket a féltés, óvás egyre jobban elbizonytalanítja, még azokat a tevékenységeket sem tudja biztonsággal elvégezni, amit már életkora is indokolna.

Van egy „harmadik” viselkedési forma is általában a nagyszülők részéről: „nem baj, ha nem sikerül, nem számít, más sem volt ügyesebb a Te korodban”, „anyukád, apukád sem tudta soha rendesen megcsinálni”

Ekkor a gyermekek még sem intellektuális, sem érzelmi, sem szociális szempontból nem tekinthetők önálló, szuverén lénynek, hiszen nagyrészt a környezetüktől, tőlünk függenek. A környezetéből érkező véleményt a gyermek – főleg ha azt folyamatosan ismétlik – elfogadja, sőt önmagát olyannak fogja látni, amilyen a vélemény róla, amilyennek őt „értékelik”.

Tehát, ha a gyermekünket az önbizalmában erősítjük, az egyre jobban erősödni fog, ha sorozatosan elbátorítlanítjuk, egyre kevesebb önbizalommal rendelkezik majd.

A gyermekünk énképét nagyon nagymértékben meghatározza az, hogy környezete, a család milyen válaszokat ad cselekedeteire, ettől függően pozitív, vagy negatív énképe lesz.

Milyen a pozitív énképpel rendelkező gyermek: én képes vagyok önállóan cselekedni, a felnőttek bíznak bennem, ha felnőttek bíznak bennem, viselkedésemet és cselekedeteimet jól ítélem/ítéltem meg.

A negatív énképpel rendelkező gyermek, nem érzi képesnek magát önálló cselekedetekre, bizonytalan viselkedésében, cselekedetei megítélésében kétségei vannak.

Az énkép milyenségével szorosan összefügg a felelősség érzet, a felelősségvállalás, a viselkedés belső kontrollja.

Aranyszabály: A pozitív énképű gyermek felelősséget vállal viselkedéséért, cselekedeteinek következményeiért, folyamatosan fejlődik belső önkontrollja.

A negatív énképű gyermek a felelősséget áthárítja a környezetére, viselkedésének következményeiért a környezetét okolja.

Nyilván mindenki ismer a környezetében a saját cselekedeteiért felelősséget vállaló, önálló ítéletalkotással rendelkező szuverén embert, és találkozik nap, mint nap a felelősséget hárító, önálló ítéletalkotásra képtelen, mindig a „mit szólnak” hozzá dilemmájával küszködőkkel, ezeken a kérdéseken rágódókkal. Azok, akik minden felelősséget igyekeznek elhárítani magukról, keresik folyamatosan, és előbb-utóbb meg is találják a bűnbakot.

Leegyszerűsítve a gyerekünk személyiség fejlődése elkezdődik a "teheted-, nem teheted" dilemmájával, mely hatással lesz az önbizalom, önértékelés - önbizalom hiány/gyenge önértékelés alakaulására, ami megalapozza énképe milyenségét.

Miért fontos a pozitív én–kép, mert segít fenntartani a belső kontrollt, irányítottságot. Milyen veszélyek jelentkezhetnek a negatív énképpel rendelkezőknél? Megjelenik a külső kontroll, külső irányítottság igénye, ennek következtében másként alakul a felelősség vállalás, felelősség hárítás, önállóság, vagy a függőség kialakulása.

Miért nehéz időben felismerni az én-gyenge embert, mert az én-gyenge gyermeket nagyon kellemes a szülőnek „nevelni”, mert szinte nem is kell. Mindig szót fogad, viselkedése simulékony, szinte soha nincs vele semmi baj. Általában ezekben az esetekben következik az a „nagy váltás”, amikor a szülő érthetetlen érzi, hogy gyermeke rossz társaságba keveredik, pedig a gyermek csak az „irányító” személyét cserélte fel kortárscsoportbelire, vagy valaki másra, mert már ő elégíti ki *függőségi* igényét.

Ezek a személyiségbeli összetevők teszik azt is nehézzé, hogy a szülő kiszakítsa a galeriből a gyermekét, hiszen ott kapja meg azt az „elismerést”, amit most a szülő megvont tőle, sőt folyamatosan hálátlannak, gyengének minősíti azért, amit a korábbiakban elvártnak, kellemesnek tekintett, például könnyen befolyásolhatóságot.

Mit figyeljünk meg, ha tudni szeretnénk, merre tart gyermekünk személyiségfejlődése:

- a gyermek célfenntartási képességét,

- kivárni tudását,

- a célmegvalósítás késleltetésének tűrőképességét,

- célelérési útvonalak kidolgozásának, módosításának képességét.

Szülőként a gyermekünk célfenntartás képességének ellenőrzését az akadályok tükrében tudjuk megítélni.

* Mit választ a gyermekünk, az akadály következtében: a célját feladja, vagy új megoldási terveket kezd kidolgozni, esetleg hozzánk fordul segítségért.
* Az akadályoktól kétségbe esik, agresszívvé válik, haraggal reagál, vagy annak megszüntetésén töri a fejét.

A célfenntartási tűrőképesség, azt mutatja meg, hogy gyermekünk felismeri-e, hogy ki kell várni a megfelelő időt. Ezzel a képessége együtt fejlődik a célelérési útvonalak kidolgozási képessége.

A pozitív énképpel rendelkező gyermek a célfenntartás mellett, általában társadalmilag elfogadható „útvonalat” választ céljának elérésére. Belátja, elfogadja, alkalmazza a célfeladást, amikor az indokolt. Például, ha a szülőként nincs anyagi forrásunk egy drága játék megvételére, a gyermekünk elfogadja a későbbre halasztást, vagy a gyermek elhatározza, hogy saját forrásból fogja majd megvalósítani célját, nyáron elmegy dolgozni. Ha ez a képesség fejletlen, elkezdhet hisztizni, zsarolni.

Az én-erős gyermek sok esetben intellektuálisan is jobban fejlődik, mert értelmi képessége a cél elérés érdekében folytatott folyamatos erőfeszítésre sarkalja.